Man konstaterer nøgternt, at de retoriske fronter skærpes. Nuvel, så lad os danse.

En Muneeza Rosendahl, den kendte Sherin Khankan og 16 andre ”minoritetsetniske danskere” (hvilket skurrende og forfejlet udtryk) har i vores allesammens Information begået et længere debatindlæg med overskriften

”18 minoritetsetniske danskere: Stem ikke på partier, der fører racistisk politik”

Så er linjen da ligesom lagt, ikke sandt? De 18 minori-et-eller-andet skriver f.eks., at

”I denne regeringsperiode er der foretaget intet mindre end 112 stramninger på udlændingeområdet. Stramninger, der er fejret med kage, selv om de har store personlige konsekvenser for en række borgere i Danmark. En politik, vi vil gå så langt som til at kalde for decideret racistisk. Det er racistisk politik, som har til formål at ramme borgere med såkaldt ikkevestlig flygtninge-, indvandrer- og efterkommerbaggrund i Danmark.”

Sådan. Kunne de 18 ikke give den endnu mere gas? Var det virkelig, hvad de kunne mande sig op til? Hvor er nazismen og fascismen? Hvor er Auschwitz? Hvor er godsvognene? KZ-lejrene? Det er for slapt af de 18 et-eller-andet.

Nå, vi må nøjes med at konstatere, at de 18 er af den overbevisning, at der i indeværende valgperiode er ført ”decideret racistisk” politik af regeringspartierne Venstre, Liberal Alliance og Det Konservative Folkeparti, af regeringens støtteparti Dansk Folkeparti og såmænd også af Folketingets største parti, Socialdemokratiet.

I øjeblikket sidder disse fem partier på 136 af de 175 mandater i Folketinget, der vælges i selve Danmark (de sidste 4 med 2 fra Grønland og 2 fra Færøerne). Selv når vi udregner, hvor meget 136 er i pct. ud af 179, finder vi, at 76 pct. af Folketingets medlemmer fører ”decideret racistisk” politik. Det er da alligevel noget, må man sige.

Jeg er nødt til at komme med en tilståelse oven på dette strålende vanvid, som de 18 giver udtryk for:

Jeg er glad for det. Jeg trives ved at læse bimlende-bamlende udsagn om, hvor onde og racistiske danske politikere er, og gerne også om, at etniske danskere er en særligt modbydelig gruppe, som slet ikke har gjort sig fortjent til at være i dette land.

Jo hyppigere indlæg som det omtalte bringes i Information eller i andre etablerede medier, og jo mere ustyrlige disse indlæg er, des hurtigere vil det gå op for dem, at danskerne, som de er flest, vil blive meget, meget trætte af at skulle lytte til dette udsøgte nonsens.

Vi kan ligefrem nå dertil, hvor indvandring fra den tredje verden standses helt, og hvor systematiske hjemsendelser på retsstatens grund påbegyndes.

Tak til de 18 minoritetsetniske danskere for at hjælpe udviklingen på vej.